b"\n_START_ARTICLE_\nMuhammad Ali (Egypti)\n_START_SECTION_\nNuoruus\n_START_PARAGRAPH_\nMuhammad Alin nuoruudesta tiedet\xc3\xa4\xc3\xa4n varmuudella vain v\xc3\xa4h\xc3\xa4n. H\xc3\xa4n lienee syntynyt vuonna 1769. H\xc3\xa4nen syntym\xc3\xa4paikkansa tiedet\xc3\xa4\xc3\xa4n varmuudella olleen Kav\xc3\xa1la nykyisess\xc3\xa4 Pohjois-Kreikassa. Muhammad Alin etnisest\xc3\xa4 taustaa ei tunneta varmuudella, mutta mahdollisesti h\xc3\xa4n oli albaani. H\xc3\xa4nen is\xc3\xa4ns\xc3\xa4 oli Kevalan kuvern\xc3\xb6\xc3\xb6rin alaisen alueellisen sotilasjoukon p\xc3\xa4\xc3\xa4llikk\xc3\xb6 Ibrahim Agha. Ibrahim Agha kuoli Muhammad Alin ollessa viel\xc3\xa4 lapsi ja h\xc3\xa4n kasvoi kuvern\xc3\xb6\xc3\xb6rin holhouksessa. 18-vuotiaana Muhammad Ali meni naimisiin er\xc3\xa4\xc3\xa4n kuvern\xc3\xb6\xc3\xb6rin sukulaisen kanssa. My\xc3\xb6hemm\xc3\xa4n el\xc3\xa4m\xc3\xa4ns\xc3\xa4 aikana Muhammad Ali sai kaikkiaan 95 lasta eri vaimojensa kanssa. _NEWLINE_Muhammad Ali toimi kauppiaana myyden tupakkaa. Kauppiasuransa j\xc3\xa4lkeen Muhammad Ali aloitti uran sotilaana. My\xc3\xb6hemm\xc3\xa4ss\xc3\xa4 historiankirjoituksessa h\xc3\xa4nen uransa alkuvaiheisiin on liitetty erillaisia sankaritekoja, joiden todenper\xc3\xa4isyytt\xc3\xa4 ei kuitenkaan tunneta. Jonkinlaista sotilaskokemusta h\xc3\xa4nell\xc3\xa4 lienee kuitenkin ollut, sill\xc3\xa4 h\xc3\xa4n nousi lopulta albanialaisista sotilaista kootun yksik\xc3\xb6n varakomentajaksi.\n_START_SECTION_\nValtaannousu\n_START_PARAGRAPH_\nRanskalaiset joukot olivat hy\xc3\xb6k\xc3\xa4nneet  tuolloin Osmanien valtakunnan muodolliseen alaisuuteen kuuluneeseen Egyptiin Napoleon Bonaparten johdolla vuonna 1798. Vuonna 1801 Muhammad Ali saapui Egyptiin 300-sotilasta k\xc3\xa4sitt\xc3\xa4neen albaaniyksik\xc3\xb6n komennossa. Yksik\xc3\xb6n komentajaksi h\xc3\xa4n oli noussut aikaisemman komentajan kuoltua. Egyptiss\xc3\xa4 Muhammad Ali solmi l\xc3\xa4heiset suhteet Kairossa vaikuttaneen 'Umar Makam-nimisen uskonoppineen kanssa, joka ranskalaisten miehityksen aikana oli tullut tunnetuksi johtamistaan ranskalaisvastaisista kansannousuista. Toinen h\xc3\xa4nen l\xc3\xa4heinen liittolaisensa oli 'Uthman al-Bardisi Bei. Muhammad Ali alkoi esiinty\xc3\xa4 tavallisen kansan puolustajana paikallisten mamelukkien ja muiden mahtimiesten mielivaltaa vastaan. Yhdess\xc3\xa4 'Uthman al-Bardisi Bein kanssa Muhammad Ali ajoi osmanien tukeman kuvern\xc3\xb6\xc3\xb6rin Khur\xc5\xa1id Ahmad pa\xc5\xa1\xc5\xa1an pakoon Kairosta ja kansan painostuksesta vastahakoinen osmanisulttaani Selim III nimesi Muhammad Alin Egyptin kuvern\xc3\xb6\xc3\xb6riksi vuonna 1805. Muhammad Alin vallan mahdollisti aluksi muutamien onnekkaiden tapausten sarja. H\xc3\xa4nen vaarallisin vastustajansa Egyptiss\xc3\xa4 oli mamelukki Alfi Bei, joka menehtyi kuitenkin ilmeisesti koleraan vuonna 1807. Samana vuonna Egyptiin saapui osmanien kanssa sotaan ajautuneiden brittien laivasto-osasto. Mamelukkien t\xc3\xa4rkeimm\xc3\xa4n johtajan kuoltua hieman aikaisemmin heill\xc3\xa4 ei kuitenkaan ollut vahvoja liittolaisia alueella ja huonojen huoltoyhteyksiens\xc3\xa4 takia he joutuivat l\xc3\xa4htem\xc3\xa4\xc3\xa4n jo samana vuonna. Valtaan p\xc3\xa4\xc3\xa4stytty\xc3\xa4\xc3\xa4n Muhammad Ali katkaisi siteens\xc3\xa4 entiseen liittolaiseensa ja mamelukki 'Uthman al-Bardisiin liittyen t\xc3\xa4m\xc3\xa4n arvostelijoihin. My\xc3\xb6hemmin kansansuosion varmistuttua h\xc3\xa4n katkaisi siteens\xc3\xa4 my\xc3\xb6s uskonoppinut 'Umar Makamiin, joka karkotettiin Kairosta entisen kuvern\xc3\xb6\xc3\xb6rin tapaan._NEWLINE_1810-luvun aikana Muhammad Ali varmistutti asemansa Egyptin yksinvaltijaana. H\xc3\xa4nen v\xc3\xa4lins\xc3\xa4 Osmanien valtakunnan sulttaaniin eiv\xc3\xa4t olleet hyv\xc3\xa4t ja teoriassa sulttaanilla oli oikeus erottaa kuvern\xc3\xb6\xc3\xb6rins\xc3\xa4 milloin hyv\xc3\xa4ns\xc3\xa4. T\xc3\xa4m\xc3\xa4 ei kuitenkaan ollut silloisessa tilanteessa mahdollista. Muhammad ibn 'Abd al-Wahhabin innoittamat wahhabiitit olivat vallanneet Mekan ja Medinan pyh\xc3\xa4t kaupungit vuosisadan alussa ja aiheuttaneet huomattavan kolauksen sulttaanin arvovallalle. T\xc3\xa4m\xc3\xa4 ei kuitenkaan pystynyt puuttumaan asiaan maan sis\xc3\xa4isten valtataistelujen takia, vaan joutui turvautumaan Egyptin kuvern\xc3\xb6\xc3\xb6rins\xc3\xa4 apuun. Muhammad Ali ei voinut kuitenkaan itsekk\xc3\xa4\xc3\xa4n suoraan marssia Arabian niemimaalle sotajoukkoineen. Egyptin mamelukit olivat menett\xc3\xa4neet t\xc3\xa4rkeimm\xc3\xa4n johtajansa, mutta he muodostivat edelleen vahvan ja uhkaavan ryhmittym\xc3\xa4n Egyptiss\xc3\xa4. Muhammad Ali hankkiutui eroon mamelukeista niin sanotussa Kairon linnoituksen veril\xc3\xb6ylyss\xc3\xa4, jossa juhlien varjolla linnaan kutsutuista mamelukeista surmattiin satoja. Tapausta on joskus pidetty Egyptin historian k\xc3\xa4\xc3\xa4nnekohtana, joka p\xc3\xa4\xc3\xa4tti lopullisesti satoja vuosia kest\xc3\xa4neen keskiaikaisen mamelukkivallan Egyptiss\xc3\xa4.\n_START_SECTION_\nUudistukset\n_START_PARAGRAPH_\nMuhammad Ali alkoi valtakaudellaan toteuttaa useita uudistuksia Egyptiss\xc3\xa4. Maan vanhat osmanirakenteet olviat heikentyneet jo Ali Bei al-Kabirin valtakaudella, mik\xc3\xa4 helpotti niiden kaatamista lopullisesti Muhammad Alin kaudella. Egyptin vanha mamelukkieliitti korvattiin Kreikan Kavalasta Egyptiin tuoduilla Muhammad Alin sukulaisilla. Yksi kyvykk\xc3\xa4immist\xc3\xa4 johtajista oli Muhammad Alin oma poika Ibrahim pa\xc5\xa1\xc5\xa1a, josta tuli is\xc3\xa4ns\xc3\xa4 oikea k\xc3\xa4si. Sukulaisten ohella eri alojen ammattilaisia ja sotilaita tuotiin Egyptin ulkopuolelta muualta Osmanien valtakunnasta. Mukana oli turkkilaisia, t\xc5\xa1erkessej\xc3\xa4, sek\xc3\xa4 kristittyj\xc3\xa4 armenialaisia ja georgialaisia. Huomattavia m\xc3\xa4\xc3\xa4ri\xc3\xa4 saapui my\xc3\xb6s Ranskasta, josta ammattilaiset etsiv\xc3\xa4t t\xc3\xb6it\xc3\xa4 etenkin Napoleonin kukistuttua vuonna 1815. Heid\xc3\xa4n joukossaan oli esimerkiksi l\xc3\xa4\xc3\xa4k\xc3\xa4ri Antoine Barthelemy Clot, eli paikallisittain Clot Bei. Uudistuksia rahoittaakseen Muhammad Alin oli uudistettava my\xc3\xb6s hallintonsa taloudellista pohjaa. Vanhan iltizam-j\xc3\xa4rjestelm\xc3\xa4n mukaisten maiden verotusoikeuksia vietiin niiden perinteisilt\xc3\xa4 omistajilta hallitsijalle ja t\xc3\xa4m\xc3\xa4n sukulaisille. Samaan tapaan meneteltiin verotuksesta perintiesesti vapaiden waqf-s\xc3\xa4\xc3\xa4ti\xc3\xb6iden omistuksien ja verotuksesta vapautettujen multazimien palstojen suhteen. Viljanviennist\xc3\xa4 tuli valtion monopoli ja sotien kuluttamasta Euroopasta oli tullut tuottoisa markkina-alue. Hyvin rahakkaaksi toiminnaksi osoittautui my\xc3\xb6s 1830-luvulla aloitettu puuvillan viljely. _NEWLINE_Valtion tulot kasvoivat, mutta esimerkiksi talonpojat k\xc3\xa4rsiv\xc3\xa4t heid\xc3\xa4n joutuessaan myym\xc3\xa4\xc3\xa4n viljaa valtiolle kiinte\xc3\xa4\xc3\xa4n hintaan. Kaikki uudistuksetkaan eiv\xc3\xa4t toteutuneet t\xc3\xa4ysin toivotulla tavalla. Muhammad Ali pyrki Euroopan esimerkin mukaisesti luomaan Egyptiin nykyaikaista teollisuutta. Osaavasta ty\xc3\xb6voimasta oli kuitenkin pulaa. Lopputuloksena oli kapea teollisuussektori, joka palveli l\xc3\xa4hinn\xc3\xa4 armeijan tarpeita. Egyptiss\xc3\xa4 alettiin tuottaa esimerkiksi aseita ja muita sotav\xc3\xa4en tarvikkeita. Aleksandriaan perustettiin vuonna 1829 suuri telakka sotalaivojen rakentamista varten. _NEWLINE_Muhammad Alin sotilaallisiin uudistuksiin kuului uuden asevelvollisuusarmeijan perustaminen. Asevelvollisuus oli yksi talonpoikien vahvasti vastustamista uudistuksista. Sen takia syttyi useita kapinoita, jotka kukistettiin verisesti. Lopulta aikaan oli kuitenkin saatu l\xc3\xa4nsimaisiin univormuhin puettu hyvin koulutettu ja kurinalainen suurimmillaan 130\xc2\xa0000 miehen vahvuinen egyptil\xc3\xa4isarmeija.\n_START_SECTION_\nSotaretket\n_START_PARAGRAPH_\nVarmistettuaan asemansa Egyptiss\xc3\xa4 Muhammad Ali saattoi toteuttaa sotaretkens\xc3\xa4 Arabian niemimaalle. Armeija oli sekalainen joukko sotilaita Pohjois-Afrikasta, beduiineista ja albaaneista. Armeijan uudistuksiakaan ei viel\xc3\xa4 tuolloin oltu toteutettu ja armeijan menestys oli pitk\xc3\xa4\xc3\xa4n vaatimatonta. Mekka vallattiin takaisin vuonna 1813, mutta sittemmin egyptil\xc3\xa4iset ajautuivat uuvuttavaan aavikkosotaan wahhabiitteja ja saudien dynastiaa vastaan. Saudien p\xc3\xa4\xc3\xa4kaupunki Dir'ijja vallattiin lopulta vuonna 1818 ja Muhammad Ali oli nyt varmistanut otteensa my\xc3\xb6s Arabian niemimaan l\xc3\xa4nsirannikosta. Armeijaansa p\xc3\xb6nkitt\xc3\xa4\xc3\xa4kseen Muhammad Ali kaavaili orjasotilaiden tuomista muualta Afrikasta. T\xc3\xa4t\xc3\xa4 tarkoitusta varten egyptil\xc3\xa4iset tekiv\xc3\xa4t Muhammad Alin pojan Isma'ilin johdolla sotaretken Pohjois-Sudaniin. Sotaretki menestyi huonosti. Nelj\xc3\xa4sosa sotilaista menetettiin taisteluissa ja tauteihin. Kuolleiden joukossa oli my\xc3\xb6s Ism'ail. Alueelta saatiin loppujen lopuksi vain muutamia orjia, vaikka se j\xc3\xa4ikin sotaretken j\xc3\xa4lkeen egyptil\xc3\xa4isten l\xc3\xb6yh\xc3\xa4\xc3\xa4n valvontaan. My\xc3\xb6hemmin egyptil\xc3\xa4sivallan vahvistamiseksi perustettiin Khartumin kaupunki._NEWLINE_Pian Muhammad Alin oli autettava osmanisulttaania my\xc3\xb6s muilla suunnilla. Vanhoililliset janissaarit syrj\xc3\xa4yttiv\xc3\xa4t uudistusmielisen sulttaani Selim III:n vuonna 1807. Armeijan uudistuksien puutteet tulivat esille Kreikan vapaussodan yhteydess\xc3\xa4, jonka kukistamiseksi uusi sulttaani Mahmud II kutsui j\xc3\xa4lleen apuun Egyptin kuvern\xc3\xb6\xc3\xb6rins\xc3\xa4. Tilanne oli hyvin vaarallinen, sill\xc3\xa4 Kreikassa kapinointiin sekaantuivat my\xc3\xb6s Euroopan suurvallat. Muhammad Ali pyrki aluksi osallistumaan kapinoinnin kukistamiseen vain rajallisesti vallaten Kreetan ja Kyproksen v\xc3\xa4ltellen mantereen tilannetta. Lopulta sulttaani taivutteli kuitenkin h\xc3\xa4net kiinte\xc3\xa4mmin mukaan lupauksilla uusista maa-alueista. Sodan kulku n\xc3\xa4ytti muuttuvan Muhammad Alin noustessa maihin Kreikassa helmikuussa 1825 17\xc2\xa0000:n miehen sotajoukon kanssa. Ateena vallattiin vuonna 1827, mutta saman vuoden elokuussa ranskalaisten, ven\xc3\xa4l\xc3\xa4isten ja brittien laivasto tuhosi osmanien ja egyptil\xc3\xa4isten laivaston kokonaan Navarinon taistelussa.\n_START_SECTION_\nSodat osmaneja vastaan\n_START_PARAGRAPH_\nSulttaani Mahmud II:n ja Muhammad Alin v\xc3\xa4lit viileniv\xc3\xa4t selv\xc3\xa4sti Navarinon taistelun j\xc3\xa4lkeen. Korvaukseksi laivastonsa tuhoutumisesta Muhammad Ali sai vain jo hallitsemansa Kreetan. Lis\xc3\xa4ksi sulttaani, joka oli kukistanut vanhoilliset janitsaarit vuonna 1826, vaati Muhammad Alia osallistumaan armeijansa uudistusten toteuttamiseen ja kustannuksiin. Muhammad Ali kielt\xc3\xa4ytyi tekosyit\xc3\xa4 k\xc3\xa4ytt\xc3\xa4en pel\xc3\xa4ten armeijaa k\xc3\xa4ytett\xc3\xa4v\xc3\xa4n lopulta itse\xc3\xa4\xc3\xa4n vastaan. Samalla h\xc3\xa4n alkoi valmistautua iskuun sulttaania vastaan. Marraskuussa 1831 30\xc2\xa0000 egyptil\xc3\xa4sit\xc3\xa4 sotilasta hy\xc3\xb6kk\xc3\xa4si Syyriaan ja toinen armeija valtasi meriteiste rannikon kaupungit Jaffan ja Akkon. Joukot eteniv\xc3\xa4t edelleen Taurusvuorten l\xc3\xa4pi Anatoliaan, jossa Muhammad Ali kukisti yksi toisensa j\xc3\xa4lkeen sulttaanin h\xc3\xa4nt\xc3\xa4 vastaan l\xc3\xa4hett\xc3\xa4m\xc3\xa4t joukot. Lopullisen tappion sulttani k\xc3\xa4rsi Konyan taistelussa vuonna 1832. Tie p\xc3\xa4\xc3\xa4kaupunki Konstantinopoliin oli nyt avoin, mutta lopulta Muhammad Ali kielt\xc3\xa4ytyi yritt\xc3\xa4m\xc3\xa4st\xc3\xa4 kaupungin valtausta ja viimeisen iskun antamaista Osmanien valtakunnalle.  Ep\xc3\xa4varmuutta her\xc3\xa4tti etenkin ulkovaltojen mahdollinen suhtautuminen osmanien romahdukseen. T\xc3\xa4t\xc3\xa4 pelk\xc3\xa4si etenkin Iso-Britannia, jota huoletti Ven\xc3\xa4j\xc3\xa4n mahdollinen vaikutusvallan kasvu alueella. Loppujen lopuksi my\xc3\xb6s Muhammad Alin oma identiteetti oli juurtunut syv\xc3\xa4sti osmanikulttuuriin, eik\xc3\xa4 h\xc3\xa4n n\xc3\xa4hnyt sotaansa niink\xc3\xa4\xc3\xa4n valtakunnan, kuin pikemminkin yksitt\xc3\xa4isen sulttaanin vastaisena._NEWLINE_Osmanit ja Muhammad Alin solmivat kev\xc3\xa4\xc3\xa4ll\xc3\xa4 1833 rauhansopimuksen, jolla Syyria liitettiin Muhammad Alin valvomiin alueisiin. Sopimuksen mukaan oikeus alueeseen oli uusittava vuosittain. Muhammad Ali sitoutui puolestaan l\xc3\xa4hett\xc3\xa4m\xc3\xa4\xc3\xa4n suuren vuosittaisen rahasumman p\xc3\xa4\xc3\xa4kaupunkiin. Lopputulos ei ollut yksinomaan hyv\xc3\xa4. Sodista k\xc3\xa4rsineet uudet alueet tuottivat vain v\xc3\xa4h\xc3\xa4n, eiv\xc3\xa4tk\xc3\xa4 kattaneet edes niiden valtauksen kustannuksia. Valtion tuloja verotti my\xc3\xb6s puuvillan hinnan lasku vuosikymmenn loppupuoliskolla. Hallinnollisia ongelmia syntyi vanhoilillisten syyrialaisten vastustaessa Muhammad Alin uudistuksia._NEWLINE_Vuonna 1839 syttyi uusi sota sulttaani Abd\xc3\xbclmecidin osmanien ja Muhammad Alin v\xc3\xa4lille osmanien armeijan hy\xc3\xb6k\xc3\xa4tess\xc3\xa4 Syyriaan. Samaan tapaan kuin aikaisemmassa sodassa, osmanien joukot alkoivat nopeasti k\xc3\xa4rsi\xc3\xa4 tappioita. Osmanien koko laivasto loikkasi Muhammad Alin puolelle purjehtien Aleksandriaan. Nyt tilanteeseen puuttuivat kuitenkin Muhammad Alin jo aikaisemmassa sodassa pelk\xc3\xa4\xc3\xa4m\xc3\xa4t ulkovallat. Egyptil\xc3\xa4isvastaista linjaa kannatti etenkin Ison-Britannian ulkopolitiikan t\xc3\xa4rke\xc3\xa4 vaikuttaja Henry Palmerston. Mukaansa britit saivat my\xc3\xb6s It\xc3\xa4vallan ja Ven\xc3\xa4j\xc3\xa4n. Egyptill\xc3\xa4 oli oma eurooppalainen liittolaisensa Ranska, mutta se tarjosi vain diplomaattista tukea. Egyptin talous oli t\xc3\xa4ysin riippuvain ulkomaankaupasta, eik\xc3\xa4 sen armeijalla ollut toivoa menestyksest\xc3\xa4 ulkovaltoja vastaan. Brittej\xc3\xa4 nousi maihin Syyriassa ja heid\xc3\xa4n laivastonsa purjehti Aleksandrian edustalle. Sodan p\xc3\xa4\xc3\xa4tti lontoossa solmittu rauhansopimus vuonna 1841. Egypti luovutti osmaneille takaisin Syyrian, Kreetan ja Hid\xc5\xbeazin alueet. Valtion kauppamonopolit p\xc3\xa4\xc3\xa4tti ulkovaltojen ja osmanien kauppasopimus ja rauhansopimus rajoitti Egyptin armeijan 18\xc2\xa0000:n mieheen. Toisaalta sama sopimus takasi Muhammad Alin oikeudet ydinalueeseensa, sek\xc3\xa4 h\xc3\xa4nen j\xc3\xa4lkel\xc3\xa4istens\xc3\xa4 oikeuden hallita Eyptiss\xc3\xa4 h\xc3\xa4nen j\xc3\xa4lkeens\xc3\xa4.\n_START_SECTION_\nLoppukausi ja kuolema\n_START_PARAGRAPH_\nMuhammad Alin suhteet ulkovaltoihin ja Osmanien valtakunnan sulttaaniin paranivat selv\xc3\xa4sti toisen sodan j\xc3\xa4lkeen. Muhammad Ali vieraili sulttaanin vieraana Konstantinopolissa ja sai kutsun my\xc3\xb6s brittien Palmerstonilta. Pitemp\xc3\xa4\xc3\xa4n ulkomaanmatkaan h\xc3\xa4n piti itse\xc3\xa4\xc3\xa4n kuitenkin jo liian vanhana. Toisaalta Muhammad Alin suhde poikaansa Ibrahimiin oli huonontunut. Ibrahim ei ollut samaa mielt\xc3\xa4 esimerkiksi vuoden 1832 p\xc3\xa4\xc3\xa4t\xc3\xb6ksest\xc3\xa4 olla valtaamatta Konstaninopolia. Muhammad Ali alkoi saada vainoharhoja poikansa suhteen, jota saattoivat pahentaa h\xc3\xa4nen l\xc3\xa4\xc3\xa4k\xc3\xa4rins\xc3\xa4 vanhuudenoireisiin m\xc3\xa4\xc3\xa4r\xc3\xa4\xc3\xa4m\xc3\xa4 elohopea. Ibrahim oli alkanut valmistella vallansiirtoa jo pahasti dementoituneelta is\xc3\xa4lt\xc3\xa4\xc3\xa4n, kun h\xc3\xa4n kuoli kuumeeseen marraskuussa 1848 ennen vallanvaihdoksen virallista vahvistamista. Muhammad Ali itse kuoli Aleksandriassa seuraavana vuonna 2. elokuuta 1849. Muhammad Alin seuraajaksi Egyptiss\xc3\xa4 nousi Abbas I."